LUR moet ingryp by Die Eiland, vra DA | Netwerk24
LUR moet ingryp by Die Eiland, vra DA
Deur Charné Kemp 08 September 2018 07:47
Die DA eis dat die Noord-Kaapse LUR vir samewerkende regering ingryp om Die Eiland, eens 'n gewilde vakansieoord in Upington, van ondergang te red.
Harold McGluwa, DA-voorsitter in die Noord-Kaap, sê die oord word gevandaliseer omdat dit reeds jare in onbruik is.
Die Eiland-vakansieoord twee jaar gelede. Foto: Emile Hendricks
"Bentley Vass, die LUR, moet dringend ingryp. Die oord word nie deur die Dawid Kruiper-munisipaliteit onderhou nie en word wanbestuur.
"Dit was een van die gewildste vakansieoorde in die omgewing. Nou is dit vervalle. Dit word gevandaliseer en het 'n nes vir dronkaards geword. Misdaad gedy. Die vullis hoop op.
"Die mure is met graffiti besmeer en pype lek. Derduisende liter water – vermoedelik sowat 20 000 liter per dag – word gemors."
Die munisipaliteit en sy werkers wat by die oord moet werk, doen niks om dit te onderhou nie, sê hy.
McGluwa sê die LUR moet die munisipaliteit tot orde roep.
"Dit droogtegeteisterde provinsie kan nie bekostig dat duisende liter water vermors word nie. Dit kos die munisipaliteit geld. Die raad het juis aansoek gedoen om sy watertariewe te verhoog.